text: [{"text_idx": "#000000", "text": "Commentary on the beautiful city of Fuglafjordur in the Faroe islands, including photos and news"}, {"text_idx": "#000004", "text": "A\u0301 Va\u0301gaportalinum 12. august 2011 skrivar Zakarias Wang eina grein, sum ikki kann takast fyri anna\u00f0 enn skemt a\u0301 h\u00f8gum st\u00f8\u00f0i, har hann f\u00f8rir fram, at kommunurnar sto\u0301rt s\u00e6\u00f0 bert eru til ampa fyri okkara samfelag, og ti\u0301 eiga at ver\u00f0a avtiknar."}, {"text_idx": "#000006", "text": "Pa\u0301standir hansara eru: *at kommunusty\u0301rislimir hava mestsum einki at siga, *at avger\u00f0irnar ver\u00f0a tiknar av emb\u00e6tisfo\u0301lki, *at kommunuskatturin fer upp, uttan at meir f\u00e6st burturu\u0301r, og *at heildarskatturin veksur, ta\u0301 fleiri myndugleikar skulu a\u0301leggja hann."}, {"text_idx": "#000008", "text": "Sja\u0301ldan er nakar vi\u00f0 so fa\u0301um grundgevingum komin so skjo\u0301tt til eina so kollveltandi ni\u00f0urst\u00f8\u00f0u. Hyggja vit so n\u00e6rri at grundgevingunum, ver\u00f0ur enn verri, ti\u0301 t\u00e6r eru heilt burturvi\u00f0."}, {"text_idx": "#000009", "text": "Politikarar eru valdir at sty\u0301ra\nAt pa\u0301standa, at kommunusty\u0301rislimir mestsum einki hava at siga, og at emb\u00e6tisfo\u0301lkini sty\u0301ra kommununum, er r\u00e6ttiliga a\u0301hugavert."}, {"text_idx": "#000010", "text": "Fyri ein og hv\u00f8nn politikara, sum ver\u00f0ur valdur inn i\u0301 eitt kommunusty\u0301ri, er ta\u00f0 ein avbjo\u0301\u00f0ing at taka a\u0301byrgd fyri si\u0301num heimildum sum fo\u0301lkavaldur."}, {"text_idx": "#000012", "text": "Tey, sum kenna almenna hu\u0301sarhaldi\u00f0, vita, at kommunurnar eru munandi dugnaligari enn landi\u00f0 til at taka s\u00e6r av teimum borgaravendu t\u00e6nastunum og at fa\u0301a no\u0301gv burtur u\u0301r teimum kro\u0301num, sum koma inn i\u0301 skatti."}, {"text_idx": "#000013", "text": "D\u00f8mini um hetta eru fleiri. Eitt nu\u0301 ta\u0301 i\u00f0 kommunurnar yvirto\u0301ku fulla a\u0301byrgd av barnaansingini, og ta\u0301 i\u00f0 t\u00e6r yvirto\u0301ku meginpartin av barnaverndar\u00f8kinum."}, {"text_idx": "#000014", "text": "Eisini eru mong d\u00f8mi um, hvussu tann kommunali myndugleikin \u2013 i\u0301 go\u0301\u00f0um samstarvi vi\u00f0 vinnuligar akt\u00f8rar i\u0301 lokalsamfelagnum \u2013 hava skapt og skapa frambur\u00f0 og vinnulig framstig, sum alt okkara samfelag byggir a\u0301 og ny\u0301tir gott av."}, {"text_idx": "#000015", "text": "Ta\u00f0 er ti\u0301 pu\u0301ra burturvi\u00f0 at pa\u0301standa, at vit einki fa\u0301a burturu\u0301r kommunuskattinum."}, {"text_idx": "#000016", "text": "Eg havi fleiri fer\u00f0ir a\u0301\u00f0ur a\u0301vara\u00f0 i\u0301mo\u0301ti at avtaka F\u00f8royar sum land vi\u00f0 at taka burtur teir grundarsteinar, sum hava bygt, byggja og mynda landi\u00f0."}, {"text_idx": "#000017", "text": "Millum hesar grundarsteinar vo\u0301ru vald\u00f8mini, sum sentraliserandi kreftirnar her a\u0301 landi megna\u00f0u at avtaka. Hetta var o\u0301metaliga sto\u0301rur missur fyri samfelag okkara, i\u00f0 vit longu nu\u0301 si\u0301ggja o\u0301hepnar fylgjur av."}, {"text_idx": "#000018", "text": "Ein annar ty\u0301\u00f0andi grundarsteinur i\u0301 samfelagsbygna\u00f0i okkara eru kommunurnar. Eg fari enn sta\u00f0iligari at mo\u0301tm\u00e6la \u00f8llum a\u0301lopum a\u0301 kommunurnar, ta\u00f0 kann pro\u0301gvast, at t\u00e6r eru ein ty\u0301\u00f0andi partur av merginum i\u0301 samfelag okkara."}, {"text_idx": "#000020", "text": "Lati\u00f0 okkum heldur halda fram at menna kommunurnar til at a\u0301taka s\u00e6r t\u00e6r borgaravendu uppga\u0301vurnar, samstundis sum landsmyndugleikin r\u00f8kir si\u0301na uppga\u0301vu sum lo\u0301gga\u0301vuvald og eftirlit."}, {"text_idx": "#000026", "text": "Tankar og to\u0301nar i\u0301 Fuglafir\u00f0i"}]